次韻富季申樞密
作者：李彌遜
朝代：宋

paragraphs: 半生類猿狙，褁以周公服。
炙手安敢近，唾面未爲辱。
天公亦解事，縱之走林谷。
長年飽烟霞，形影自相逐。
晚從我公遊，在側愧珠玉。
公居廊廟間，排難不枚卜。
挺然國蓍龜，盛事紀湘竹。
愛閑能幾時，天道七日復。
吾儕三折肱，顧步敢求速。
願公膏澤流，長保薪十束。
負暄撫稚子，一飯倘能續。
胡椒縱可營，安用八百斛。